b'\n_START_ARTICLE_\nMenai (o\xc5\xbeina)\n_START_PARAGRAPH_\nO\xc5\xbeina Menai (vali\xc5\xbeansko Afon Menai, River Menai) ali Menajska o\xc5\xbeina je ozek pas vode plitvega plimovanja, dolg okoli 25 km , ki lo\xc4\x8duje otok Anglesey od celinskega Walesa._NEWLINE_O\xc5\xbeina ima most na dveh krajih \xe2\x80\x93 glavna cesta A 5 poteka \xc4\x8dez o\xc5\xbeino prek \xc5\xbeeleznega vise\xc4\x8dega mostu, ki ga je zgradil Thomas Telford, prvi te vrste, in je bil dan v promet januarja 1826. Ob tem je Robert Stephenson leta 1850 zgradil most Britannia. Prvotno je bil narejen za \xc5\xbeelezni\xc5\xa1ki promet iz dveh pravokotnih polj iz kovanega \xc5\xbeeleza, vendar je bil po katastrofalnem po\xc5\xbearu leta 1970, ko so ostali le apnen\xc4\x8dasti stebri, obnovljen z jeklenimi segmentnimi nosilci, zdaj pa se uporablja za \xc5\xbeelezni\xc5\xa1ki in cestni promet. Med mostovoma je sredi o\xc5\xbeine majhen otok, Ynys Gorad Goch, na katerem so zgradili hi\xc5\xa1o in gospodarska poslopja, okoli katerih so ostanki ribjih pasti, ki se ne uporabljajo ve\xc4\x8d._NEWLINE_\xc5\xa0irina o\xc5\xbeine se spreminja od 400 metrov pri trdnjavi Belan do to\xc4\x8dke Abermenai do 1100 m pri Traethi Gwylltu  do gradu Caernarfon. Nato se zo\xc5\xbei na pribli\xc5\xbeno 500 metrov v srednjem toku (Y Felinheli in Menajski most) in potem spet raz\xc5\xa1iri. Pri Bangorju, Garth Pier, je 900 metrov \xc5\xa1iroka. Nato se raz\xc5\xa1iri navzven in je med otokom Puffin (vali\xc5\xbeansko Ynys Seiriol) do Penmaenmawra \xc5\xa1iroka pribli\xc5\xbeno 7,5 km. Razli\xc4\x8dna plima na obeh koncih o\xc5\xbeine je razlog za zelo mo\xc4\x8dne tokove, ki te\xc4\x8dejo v obeh smereh skozi o\xc5\xbeino ob razli\xc4\x8dnih obdobjih in ustvarjajo nevarne razmere. Eno najnevarnej\xc5\xa1ih obmo\xc4\x8dij v o\xc5\xbeini je znano kot Swellies (ali Swillies \xe2\x80\x93 vali\xc5\xbeansko Pwll Ceris) med mostovoma. Tu so kamnine blizu povr\xc5\xa1ine, kar je vzrok za ve\xc4\x8d padcev, in lokalni vrtinci, ki so lahko precej nevarni, povzro\xc4\x8dajo, da se majhni \xc4\x8dolni razbijejo ob skalah. Tu se je leta 1953 potopila vadbena ladja HMS Conway. Vstop v o\xc5\xbeino na koncu pri Caernarfonu je tudi nevaren zaradi spreminjajo\xc4\x8dih se pe\xc5\xa1\xc4\x8denih bre\xc5\xbein, ki delajo sipine. Na kopnem je na tej to\xc4\x8dki obrambna trdnjava Belan iz 18. stoletja, zgrajena med ameri\xc5\xa1ko vojno za neodvisnost.\n_START_SECTION_\nNastanek\n_START_PARAGRAPH_\nDana\xc5\xa1nja o\xc5\xbeina je posledica ledeni\xc5\xa1ke erozije kamnin vzdol\xc5\xbe \xc4\x8drte, povezane s sistemom preloma. V vrsti pleistocenskih poledenitev so se ledeni pokrovi preselili s severovzhoda na jugozahod po Angleseyju in sosednjem Arfonu, obrusili temeljno kamnino, katere deli potekajo tudi v tej smeri. Posledica je bila vrsta linearnih kamninskih kotanj po vsej regiji, najgloblje je zalilo morje, ko se je raven oceanov pove\xc4\x8dala ob koncu zadnje ledene dobe.\n_START_SECTION_\nPlimovanje\n_START_PARAGRAPH_\nU\xc4\x8dinki plimovanja, ugotovljeni ob bregovih o\xc5\xbeine, so lahko tudi zavajajo\xc4\x8di. Ve\xc4\x8dja plima z jugozahoda povzro\xc4\x8da, da te\xc4\x8de voda od severa proti vzhodu, ko se dvigne nivo vode v o\xc5\xbeini. Voda te\xc4\x8de tudi okrog Angleseyja, medtem ko \xc5\xa1ele po nekaj urah za\xc4\x8dne te\xc4\x8di v o\xc5\xbeini v jugozahodni smeri iz Beaumarisa. Do takrat plimovanje s caernarfonskega konca oslabi, plima pa \xc5\xa1e naprej nara\xc5\xa1\xc4\x8da v vi\xc5\xa1ino, vendar se smer plimovanja obrne. Podobno zaporedje se ka\xc5\xbee v nasprotnem vrstnem redu, ko se za\xc4\x8dne oseka. To pomeni, da se po\xc4\x8dasna voda med mostovoma po navadi pojavlja pribli\xc5\xbeno eno uro pred plimo ali oseko._NEWLINE_Teoreti\xc4\x8dno je mogo\xc4\x8de prebroditi o\xc5\xbeino v Swelliesu pri nizki vodi, saj je lahko globoka manj kot 0,5 m. Toda v tem \xc4\x8dasu je tok zelo mo\xc4\x8dan, okoli 4,8 vozla (8,9 km/h), zaradi \xc4\x8desar je prehod zelo te\xc5\xbeaven. Drugje v o\xc5\xbeini globina ni nikoli manj kot 2 m do Lavan sands, ko velike pe\xc5\xa1\xc4\x8dene naplavine dose\xc5\xbeejo tiste onstran Bangorja.\n_START_SECTION_\nMorje\n_START_PARAGRAPH_\nKer so v o\xc5\xbeini tako nenavadne razmere plimovanja, zaradi zelo nizke vi\xc5\xa1ine valov in zato\xc4\x8di\xc5\xa1\xc4\x8dnega polo\xc5\xbeaja ima o\xc5\xbeina enkratno in raznovrstno bento\xc5\xa1ko ekologijo._NEWLINE_Globina kanala je do 15 metrov in tok lahko presega hitrost 7 vozlov (13 km/h). Voda je zelo bogata s spu\xc5\xbevami._NEWLINE_Obstoj te enkratne ekologije je bil pomemben dejavnik pri ustanovitvi \xc5\xa1ole za oceansko znanost v Menai Bridgeu, ki je del Vali\xc5\xbeanske univerze v Bangorju, in za njen status posebnega ohranitvenega obmo\xc4\x8dja z morskimi sestavinami (special area of conservation with marine components). Vode so predlagane tudi za Morski naravni rezervat (Nature Reserve Marine).\n_START_SECTION_\nKopno\n_START_PARAGRAPH_\nEnkratna ekologija in geomorfologija sta oblikovali tudi \xc5\xa1tevilne kraje posebnega znanstvenega zanimanja (Site of Special Scientific Interest \xe2\x80\x93 SSSI) ob o\xc5\xbeini, kot so Glannau Porthaethwy, gozd br\xc5\xa1ljana (Hedera) \xe2\x80\x93 hrasta \xe2\x80\x93 jesena na ju\xc5\xbeni obali (Coedydd Afon Menai) in Lavan Sands (vali\xc5\xbeansko Traeth Lafan)._NEWLINE_Velik del zemlji\xc5\xa1\xc4\x8da na Angleseyju na vzhodnem koncu o\xc5\xbeine je ozna\xc4\x8den kot obmo\xc4\x8dje izjemne naravne lepote.\n_START_SECTION_\nZgodovina\n_START_PARAGRAPH_\nV sagi Heimskringla iz 11. stoletja je nordijskogalski vladar Echmarcach mac Ragnaill ropal po Walesu s prijateljem Vikingom Guttormom Gunnhildssonom. Prepirati sta se za\xc4\x8dela za plen. V bitki pri Menajski o\xc5\xbeini je bila bitka. Guttorm je zmagal s pomo\xc4\x8djo svetega Olafa, Echmarcach pa je bil ubit._NEWLINE_V 12. stoletju je Orkneyinga saga pripovedovala o poznej\xc5\xa1ih vikin\xc5\xa1kih napadih in bitki v o\xc5\xbeini, ki je igrala pomembno vlogo v \xc5\xbeivljenju Magnusa Erlendssona, grofa Orkneyjskega, prihodnjega svetega Magnusa. Bil je znan po pobo\xc5\xbenosti in ne\xc5\xbenosti. Ni se hotel boriti pri napadu na Anglesey. Ostal je na svoji ladje in prepeval psalme. O tem pripovedujeta roman Magnus, ki ga je napisal \xc5\xa1kotski pisatelj George Mackay Brown leta 1973, in opera iz leta 1977 Mu\xc4\x8deni\xc5\xa1tvo svetega Magnusa, ki jo je napisal Peter Maxwell Davies. Prvi od devetih delov opere se imenuje Bitka v Menajski o\xc5\xbeini (The Battle of Menai Strait)._NEWLINE_Od leta 1890 do leta 1963 so izletni\xc5\xa1ki parniki dru\xc5\xbebe Liverpool and North Wales Steamship Company pluli iz Liverpoola in Llandudna skozi Menajsko o\xc5\xbeino in okoli Angleseya. Po prostovoljni likvidaciji dru\xc5\xbebe leta 1962 je storitve za nekaj \xc4\x8dasa prevzel P in A Campbell. Zdaj vsako poletje izletni\xc5\xa1ka ladja MV Balmoral dva tedna opravlja podobno storitev.'